Dis nuut en nou en waarvan ons hou | rooi rose Dis nuut en nou en waarvan ons hou | rooi rose
Dis nuut en nou en waarvan ons hou
Ons skoonheidspan woon gereeld nuwe produkbekendstellings by en toets ook elke maand 'n magdom nuwe produkte. Hier is die jongste skoonheidsnuus en van die gunstelinge wat hulle onlangs getoets het.
Deur Suzanne Kotzé en Corné Greeff. Hooffoto: Pexels
Die Britse aktrise Keira Knightley is al tien jaar lank die gesig van CHANEL, maar 'n dekade later lyk sy in die jongste advertensies net nog verleideliker.
"Ek wou so na moontlik aan die oorspronklike formule bly, maar terselfdertyd 'n nuwe dimensie aan die fyngeur gee," verduidelik die parfumeur van CHANEL, Olivier Polge, sy benadering tot die nuwe weergawe van CHANEL Coco Mademoiselle EDP. Hy het die patsjoeliegeur versterk maar die vars boonste note behou en jy ruik steeds lemoen en bergamot om die hart van roos en jasmyn. Die nuwe CHANEL Coco Mademoiselle EDP (R2 465 vir 100 ml) is nou beskikbaar.
Wonders uit die see
Die kristalle wat in 'n beker Miracle Broth® (die hoofbestanddeel in alle La Mer-produkte) gevorm het en waarop 'n wetenskaplike toevallig afgekom het, is in 'n nuwe Crystal Miracle Broth ®-formule gebruik en is die basis vir die ontwikkeling van La Mer se Renaissance-reeks. Die jongste toevoegings tot die reeks is 'n oogroom, Genaissance de la Mer Eye and Expression Cream (R4 400), wat met aanwending behoorlik wegsmelt en pofferigheid en lyntjies teëwerk, asook Genaissance de la Mer Infused Lotion (R4 070). Laasgenoemde is streelsag tydens aanwending en laat jou met 'n vel wat pure fluweel is.
Revlon se nuwe naellakreeks, Nail Enamel Holochrome Collection (R119 elk) bevat holografiese kleure wat lig in die vorm van 'n driedimensionele reënboog weerkaats, asook chroom wat lig weerkaats om soos metaal te lyk.
essence se My only 1 Lipstick Palette (R209,95) bevat al die lipkleure (en meer) as wat jy ooit nodig sal kry!
Tekstuur vir fyn of …uhm … vuil hare
Met die Kaapse droogte behoort elke twee dae se hare was tot die verlede. Kevin Murphy Bedroom Hair (R455) gee tekstuur en volheid aan my hare en laat dit effens deurmekaar en ongekunsteld lyk, soos "bedroom hair". Dit is lig, nie taai nie en bevat geen parabene en sulfate nie. #spaarwater
Stamp jou wange
Wat 'n oulike en prettige manier om jou blosser aan te wend! "Stamp" jou wange liggies met die Sorbet What a Cheek Blush Cheek Stamp (R169,95) en skakeer die kleur met jou vingers in. Wonderlik vir jou handsak of wanneer jy reis.
Met 'n besoek aan Sisley se hoofkantoor in Parys het ek 'n behoorlike hittegolf beleef en die Sisley- personeel was gaaf genoeg om Sisley Floral Mist (R1 141) in my hotelkamer te laat. Dit ruik wonderlik (dink vars roos en hamamelis). Deesdae, wanneer ons watersituasie hier in Kaapstad my effens taai en "af" laat voel, sproei ek my gesig met die blomgeure – maar teen daardie prys werk ek erg spaarsamig daarmee! Dit laat my sommer dadelik vars voel. Ek spuit dit voor of ná grimering ook aan
Smashbox Skin Shaping Foundation Stick (R660). Ek het onlangs by 'n grimeerklas (aangebied deur Smashbox se grimeerkunstenaar uit Parys, Manuela Horn) waar ek met hierdie dubbelkantige kontoerstafie kennis gemaak het. Dit is fantasties vir verbloeming, beklemtoning én kontoering. Dié stafie maak aanwending maklik en netjies. Jy kan die illusie van 'n sterker kakebeenlyn, fyn besnede wange en 'n slanker neus met die produk skep.
Benefit They're Real! Mascara (R355 en R175 vir die klein houertjie beskikbaar by uitgesoekte Edgars- en Red Square-winkels en redsquare.co.za). Nie net gee dit jou wimpers bykomende lengte en volheid nie, maar dit krul jou wimpers mooi en skep die nodige definisie. Die borseltjie is doeltreffend, jy kom selfs daardie klein wimpers in die hoekies van jou oë by.